b'\n_START_ARTICLE_\nAnatomija \xc4\x8dloveka\n_START_PARAGRAPH_\nAnatomija \xc4\x8dloveka je veda znotraj anatomije, ki se ukvarja s preu\xc4\x8devanjem morfologije \xc4\x8dlove\xc5\xa1kega telesa. _NEWLINE_Z vidika opazovanja telesnih struktur se anatomija \xc4\x8dloveka deli na splo\xc5\xa1no anatomijo, ki preu\xc4\x8duje strukture do podrobnosti, ki jih lahko zaznamo s prostim o\xc4\x8desom in mikroskopsko anatomijo, ki preu\xc4\x8duje s pomo\xc4\x8djo mikroskopov in ostalih elektronskih naprav. K mikroskopski anatomiji pri\xc5\xa1tevamo tudi histologijo, ki preu\xc4\x8duje tkiva in citologijo, ki preu\xc4\x8duje celice._NEWLINE_Za opisovanje anatomskih struktur se po mednarodni konvenciji uporablja nomenklaturo, ki ima svoj izvor v gr\xc5\xa1kem ali latinskem jeziku. Po tej konvenciji se opisuje \xc4\x8dlove\xc5\xa1ko telo v anatomskem polo\xc5\xbeaju, to je polo\xc5\xbeaj, v katerem stoji telo pokonci, z obrazom in dlanmi obrnjenimi navzpred._NEWLINE_Anatomijo navadno delimo po sistemih, to je po skupina organov, ki imajo isto funkcijo. To je sistemska anatomija. Druga topografska anatomija preu\xc4\x8duje telo tako, da ga razdeli na dele oziroma obmo\xc4\x8dja.\n_START_SECTION_\nOrientacijske ravnine\n_START_PARAGRAPH_\nPri opisovanju anatomskih struktur si pomagamo z navideznimi orientacijskimi ravninami. Osnovne orientacijske ravnine so tri in le\xc5\xbee druga na drugo pravokotno. Glede na \xc4\x8dlove\xc5\xa1ko telo potekata vzdol\xc5\xbeno \xc4\x8delna in sredinska (sagitalna) ravnina, pravokotno na njiju pa pre\xc4\x8dna ravnina.\n_START_SECTION_\n\xc4\x8celna ravnina\n_START_PARAGRAPH_\n\xc4\x8celna (tudi frontalna) ravnina poteka vzporedno s \xc4\x8delom in pravokotno na mediano ravnino. Telo razdeli na sprednji in zadnji del. Glede na to ravnino uporabljamo izraze anterior (ventralis) kar le\xc5\xbei spredaj, posterior (dorsalis), kar le\xc5\xbei zadaj.\n_START_SECTION_\nPre\xc4\x8dne ravnine\n_START_PARAGRAPH_\nPre\xc4\x8dne (tudi transverzalne) ravnine prere\xc5\xbeejo telo po\xc4\x8dez, vodoravno in jih je ne\xc5\xa1teto. Telo razporedijo na zaporedne odseke. Glede na to ravnino uporabljamo izraze superior, zgornji oziroma v smeri proti glavi in inferior, spodnji oziroma v smeri proti repu.'